Mosonmagyaróvár Város Önkormányzat

Képviselő-testülete

7/2023. Kt.

**J e g y z ő k ö n y v**

Készült Mosonmagyaróváron, 2023. szeptember 21-én (csütörtök) 13.00 órakor a Képviselő-testület nyilvános ülésén, a Városháza I. emeleti Dísztermében.

Jelen vannak: Dr. Árvay István polgármester elnökletével Dr. Iváncsics János, Keszeiné Siklósi Zsuzsanna, Staár Katalin, Németh Sándor, Nyitrai József, Muráncsik László, Dr. Frauhammer Csaba, Kránitz László, Szabó Miklós, Vida István, Ábrahám Tivadar, Élő Károly képviselők

Meghívottak:

Szabó Jenő Mosonmagyarvári Rendőrkapitányság vezetője

Nagy Ágnes Győr-Moson-Sopron Vármegyei Rendőr-főkapitányság bűnügyi rendőrfőkapitány-helyettese

Henye Rita meghívott vendég

Gede Eszter Győri Szakképzési Centrum kancellárja

Nyerges-Zombó Katalin Piarista Gimnázium, Általános Iskola és Óvoda intézményvezetője

Kocsisné Balassa Gyöngyi Mosonmagyaróvári Német Nemzetiségi Önkormányzat elnöke

Schulczné Szabó Anikó Mosonmagyaróvári Móra Ferenc Általános Iskola gazdasági ügyintézője

Kutasy Ildikó Volánbusz Zrt. forgalmi telephely-vezetője

Nagy Zoltán Volánbusz Zrt. részéről

Zimmerer Károlyné Kistérségi Egyesített Szociális Intézmény vezetője

Hima Erika Kistérségi Egyesített Szociális Intézmény gazdasági vezetője

Borsos Eszter Kistérségi Egyesített Szociális Intézmény szakmai vezetője

Hekmanné Takács Mária Kistérségi Egyesített Szociális Intézmény szakmai vezetője

Novics Bernadett Család- és Gyermekjóléti Központ intézményvezetője

Csiszár Péter Flesch Károly Nonprofit Kft. ügyvezetője

Sallai László Szociális Foglalkoztató Közhasznú Nonprofit Kft. ügyvezetője

Csapó Imre AQUA Szolgáltató Kft. ügyvezetője

Pollhammer Jenő MOVINNOV Kft. ügyvezetője

Kosár Tibor Városüzemeltető Kft. ügyvezetője

Dr. Gál Gellért Mosonmagyaróvári Önkormányzati Rendészet vezetője

Kovarik Lajos Dr. Printz és Társa Kft. könyvvizsgálója

Segesvári Zsolt Ipartelepi Lakosok Egyesületének elnöke

Mészely Réka Kisalföld c. napilap részéről

Polgármesteri Hivatal részéről:

Fehérné dr. Bodó Mariann címzetes főjegyző

Molnárné Nagy Edina osztályvezető

Dr. Tomasits Zsuzsanna osztályvezető

Dr. Mayer Krisztián osztályvezető

Tóth Szabolcs osztályvezető

Kitley Tibor városi főépítész

Tilai László irodavezető

Horváthné Szemerits Katalin csoportvezető

Vizsy-Gombosi Lilla titkárságvezető

Dr. Vámosi Bettina Önkormányzati Osztály részéről

Vargáné Rigó Hedvig jegyzőkönyvvezető

Dr. Árvay Istvánpolgármester: Köszönti a képviselő-testületi ülésen megjelenteket, az ülést megnyitja. Megállapítja, hogy a Képviselő-testület határozatképes, mivel 13 képviselő jelen van. Pausits István és dr. Jávor Miklós képviselő urak igazoltan vannak távol.

A meghívón szereplő 30. napirendi pontként feltüntetett „Mosonmagyaróvár Város Civil Társadalmáért” díj adományozása tárgyú előterjesztést és a 31. napirendi pontként feltüntetett „Mosonmagyaróvár Város Kiváló Szociális Dolgozója” díj, valamint az „Önkéntes Szociális Munkáért” elismerő oklevél adományozása tárgyú előterjesztést zárt ülésen javasolja tárgyalni.

A következőben szavazásra bocsátja a napirendi pontokat.

*A Képviselő-testület 13 igen (egyhangú) szavazattal az alábbi határozatot hozta:*

**151/2023. (IX.21.) Kt. határozat**

1. Karolina Kórház – Rendelőintézet szakmai beszámolója a 2022. évi önkormányzati támogatással kapcsolatosan
2. Tájékoztató Mosonmagyaróvár alap- és középfokú oktatásáról
3. A Volánbusz Zrt. 2023. I-II. negyedévre vonatkozó beszámolója az autóbusszal végzett helyi személyszállítás közszolgáltatási tevékenységre vonatkozóan
4. Beszámoló a Kistérségi Egyesített Szociális Intézmény szakmai munkájáról
5. Beszámoló az adóztatás helyzetéről - 2022. év és 2023. I. félév
6. Az egészségügyi alapellátás működéséről szóló 2022. évi beszámoló
7. Flesch Károly Közművelődési, Könyvtári, Kulturális és Városmarketing Közhasznú Nonprofit Kft. 2023. évi üzleti terve IV. számú módosításának jóváhagyása
8. Víziközművek felújítására, pótlására és beruházására vonatkozó 2024-2038. évi Gördülő Fejlesztési Terv javaslat
9. Az Önkormányzat 2023. évi költségvetéséről szóló önkormányzati rendelet módosítása 2023. június 30-i állapot szerint
10. 2023. évi költségvetés módosítása június 30-i állapot után, figyelemmel a 144/2023. (VIII.20.) Kt. határozatra
11. „Eseti támogatási keret” szabályának módosulása
12. A közterületek elnevezéséről és a házszámozás szabályairól szóló önkormányzati rendelet módosítása
13. A köztisztaságról és a közterületek védelméről szóló önkormányzati rendelet módosítása
14. a) A lakások és helyiségek bérletéről szóló 24/2021. (VI. 25.) önkormányzati rendelet módosítása

b) A lakások és helyiségek bérletéről szóló új önkormányzati rendelet megalkotása

c) Üzemeltetési szerződés tervezet

1. Csatlakozás a 2024. évi Bursa Hungarica Felsőoktatási Önkormányzati Ösztöndíjrendszerhez
2. I. Utólagos tájékoztatás a 3. számú felnőtt háziorvosi körzet helyettesítési feladatai vonatkozásában megbízási szerződés megkötéséről

II. Utólagos tájékoztatás a 3. számú felnőtt háziorvosi körzet feladatellátását biztosító pályázati kiírásról

1. Reklám-rendszergazdai feladatok ellátására kötött szerződés felülvizsgálata
2. Településrendezés: A településrendezési tervek módosítására érkezett kérelem előzetes véleményezése
3. Fenntartható Városfejlesztési Stratégia 2.1 és TOP Plusz Városfejlesztési Programterv 2.1 jóváhagyása
4. Közterületek elnevezése
5. Mosonmagyaróvár város közterületein kihelyezett új képfelvevő kamerák jóváhagyása
6. Javaslat ingatlanvásárlásra (Mosonmagyaróvár belterület – 2461/1, 2465/3 és 2466/3 hrsz.)
7. Mosonmagyaróvár belterület 5765/2 hrsz. alatti ingatlan a. szántó alrészlet haszonbérleti szerződésének módosítása
8. Javaslat ingyenes vagyonátvételre és jelzálogjog törléséhez való hozzájárulásra (Akadémia Dűlő Projekt Kft.)
9. Belterületbe vonás iránti kérelem (Mosonmagyaróvár külterület 0354/1, 0354/2, 0354/2/A, 0354/2/B, 0354/3, 0354/3/A hrsz.)
10. Önkormányzati ingatlanok értékesítésre történő kijelölése versenytárgyalás útján
11. Alapítvány támogatása
12. Tájékoztató pótelőirányzatokról 2023. április 1-jétől 2023. augusztus 31-ig terjedő időszakra vonatkozóan
13. Beszámoló a lejárt határidejű határozatok végrehajtásáról és tájékoztató átruházott hatáskörben hozott bizottsági döntésekről
14. „Mosonmagyaróvár Város Civil Társadalmáért” díj adományozása
15. „Mosonmagyaróvár Város Kiváló Szociális Dolgozója” díj, valamint az „Önkéntes Szociális Munkáért” elismerő oklevél adományozása

**Napirend előtt:**

**„Mosonmagyaróvárért Emlékérem” átadása**

Dr. Árvay István polgármester Felkéri Vizsy-Gombosi Lilla titkárságvezető asszonyt az esemény moderálására.

Vizsy-Gombosi Lilla titkárságvezető: Köszönti Nagy Ágnes rendőr ezredes, rendőrségi főtanácsos asszonyt, a Győr-Moson-Sopron Vármegyei Rendőr-főkapitányság bűnügyi rendőrfőkapitány-helyettesét és Szabó Jenőt, a Mosonmagyarvári Rendőrkapitányság vezetőjét. Mosonmagyaróvár Város Önkormányzatának a Képviselő-testület által adományozható díjakról és elismerésekről szóló önkormányzati rendelete rendelkezik a „Mosonmagyaróvárért Emlékérem” adományozásáról. A hatályos rendelet szerint az emlékérem olyan magánszemélynek vagy közösségnek adományozható, aki a nyilvánosság előtti elismerésre, megörökítésre, dicséretre méltó tevékenységet, eredményt tanúsított és ezzel jelentős mértékben hozzájárult Mosonmagyaróvár város jó hírnevének terjesztéséhez, rangjának, vonzerejének emeléséhez, a város érdekeinek előmozdításához. A díj adományozására beérkező javaslatot a felterjesztett tevékenységi körének megfelelő illetékes bizottság véleményezi és dönt a Képviselő-testület elé terjesztendő személyről. Az elismerés évente négy díjazott részére adományozható. A „Mosonmagyaróvárért Emlékéremre” ez évben második jelöltként Szabó Jenő rendőr ezredes érdemes.

Szabó Jenő pályafutását éppen 40 éve, 1983-ban kezdte, amikor felszerelt. Szabó Jenő rendőr ezredes hivatásos szolgálati jogviszonyát 1986. július 15-én kezdte a szentendrei Kossuth Lajos Katonai Főiskola határőr szakán. Az 1987. augusztus 20-i rendőrtiszti avatást követően került a Győri Határőr Igazgatóság állományába, ahol különböző beosztásokban szolgált. 1995-ben áthelyezték a Mosonmagyaróvári Rendőrkapitányságra, 1996-tól hat éven át vezette a kapitányság közrendvédelmi szakterületeit. A Győr-Moson-Sopron Vármegyei Rendőr-főkapitányság állományába felsővezetői beosztással került, a Megyei Közrendvédelmi Osztály osztályvezetőjeként folytatta munkáját. A Soproni Rendőrkapitányság vezetését 2011-től 2020-ig látta el. A Mosonmagyaróvári Rendőrkapitányság élére 2020. november 1-jei hatállyal kapta meg kinevezését.

Szabó Jenő rendőr ezredes úr magasfokú hivatástudattal rendelkező, jól felkészült vezető. Ezen tulajdonságai alapozták meg tekintélyét, hitelességét mind a vezetői, mind pedig a beosztotti állomány körében. Határozott fellépésű, könnyen tud alkalmazkodni a váratlan helyzetekhez, jó kapcsolatot alakított ki mind a beosztottakkal, felsőbb vezetőkkel, mind pedig a társszervek vezetőivel.

Kapitányságvezető úr 2023. november 1-jei hatállyal rendelkezési állományba vonul, így a Mosonmagyaróvári Rendőrkapitányság élén betöltött beosztása megszűnik. Több alkalommal részesült dicséretben és jutalomban. legmagasabb a rendőrségi főtanácsosi cím odaítélése volt. Egy szakmai életút lezárásaként visszatért abba a városba, amelynek Önkormányzata a második legrangosabb elismeréssel tiszteleg most szakmai munkássága előtt.

Mosonmagyaróvár Város Önkormányzat Képviselő-testülete 150/2023. (VIII.20.) Kt. határozata alapján Szabó Jenő rendőr ezredes, rendőrségi főtanácsos, a Mosonmagyaróvári Rendőrkapitányság vezetője részére magasfokú hivatástudatáért, felkészültségéért, Mosonmagyaróvár közösségének szolgálatáért, elismerése és köszönete jeleként „Mosonmagyaróvárért Emlékérem” díjat adományoz.

A díszoklevél átadására felkéri dr. Árvay István polgármester urat. Megkéri Szabó Jenő rendőr ezredes urat a díj átvételére és nevének a Városi Krónikába történő bejegyzésére.

Szabó Jenő Mosonmagyarvári Rendőrkapitányság vezetője: Köszönti a résztvevőket. Nagyon meglepődött, nem számított erre. A munkáját mindig próbálta a legjobb tudása alapján ellátni. Több helyen szolgált az életútja során, örül, hogy itt fejezheti be munkáját Mosonmagyaróváron, ahol kezdte, ahova a gyerekkora köti, ahol felnőtt. Köszöni Polgármester úr, Alpolgármester úr, a Képviselő-testület, Címzetes főjegyző asszony támogató munkáját, köszöni a megtisztelő díjat. Kíván sok erőt, egészséget, kitartást, türelmet a munkájukhoz.

**Napirend előtti kérdés**

Dr. Árvay István polgármester: Napirend előtt szót kér szót Szabó Miklós képviselő, „Ki viszi el a leveleket?” témában.

Szabó Miklós képviselő: Itt az ősz, rengeteg a közterületen lehullott, összegyűjtött levél. Sokan keresték meg, hogy elviszik-e ezeket a zsákokba összegyűjtött, közterületen lehullott leveleket. Másrészt a hulladékgazdálkodás átszervezésével kapcsolatban sok információ kering, hogy a hulladékudvarban hogyan, mikor, milyen mennyiségben lehet szemetet elhelyezni. Ezért kéri Polgármester urat mint a Nagytérségi Hulladékgazdálkodási Önkormányzati Társulás elnökét, hogy adjon valamiféle tájékoztatást - akár most, akár a sajtó útján - a lakosság számára, hogy mi a helyzet ezzel kapcsolatban.

Dr. Árvay István polgármester: Sok újdonságot nem fog mondani, de elmondja újra, hogy mi a menete Mosonmagyaróváron a zöldhulladék gyűjtésének. A Kisalföldi Kommunális Hulladákgazdálkodási Közszolgáltató Nonprofit Kft. alvállalkozója lett a MOHU MOL Zrt-nek. Az eddigiekhez hasonlóan a lakossági zöldhulladékot tartalmazó barna kukákat havi egyszer szállítják, és az erre a célra megvásárolt lebomló, feliratos, barna, zöldhulladékot tartalmazó hulladékzsákokat is. Ezek több helyen megvásárolhatók, pl. a Kisalföldi Hulladékgazdálkodási Közszolgáltató Nonprofit Kft. irodájában, gazdaboltokban, kertészeti boltokban is. A társasházak a 60 literes kukák helyett már az 1100 literes bobrát használják erre a célra. Javasolja továbbra is a komposztálást, ehhez komposztáló edények tömege áll még rendelkezésre. A hulladékudvarba történő szállítással kapcsolatban elmondja, hogy ez továbbra is a megszokott helyen van, 1 m3-ig díjmentes a zöldhulladék lerakása, meghosszabbított nyitvatartással, heti 48 órában elérhető a hulladékudvar. A korábbi évek gyakorlata szerint azon utcák lakosainak, ahol egységesen védett fasorok vannak, s emiatt nagyon sok levél keletkezik - pl. Lucsony utca, Béke utca, Csillag utca, Károly utca, Rákóczi utca, Major Pál utca - átvehetők a Polgármesteri Hivatalban a barna zsákok, amiket díjmentesen biztosítanak részükre. Egyéb, a városban összegyűjtött, mindenféle módon zsákba helyezett lombhulladékot szokás szerint a tél beállta előtt két alkalommal, rendszerint november-december tájékán, közterületre kihelyezve, a Városüzemeltető Kft. el fogja szállítani. Semmilyen változás nincs a rendszerben. Kéri a képviselőket, hogy tájékoztassák a lakosságot.

1. NAPIRENDI PONT

**Karolina Kórház – Rendelőintézet szakmai beszámolója a 2022. évi önkormányzati támogatással kapcsolatosan**

(előterjesztés csatolva)

Dr. Árvay István polgármester: A Pénzügyi és Ügyrendi Bizottság, valamint a Szociális és Esélyegyenlőségi Bizottság is tárgyalta az előterjesztést. A Pénzügyi és Ügyrendi Bizottság 7 igen szavazattal, 1 tartózkodás mellett javasolja elfogadásra. Dr. Takler Ágnes főigazgató asszony az egynapos sebészeti ellátás ügyében központi egyeztetésen van a vármegyei irányító kórház és a fenntartó részvételével, így nem tud részt venni az ülésen. A bizottsági ülésen részt tudott venni.

Staár Katalin képviselő: A Szociális és Esélyegyenlőségi Bizottság 6 igen szavazattal, 1 tartózkodás mellett támogatta az előterjesztést.

Vida István képviselő: Tegnap a Pénzügyi és Ügyrendi Bizottság ülésén elhangzott a Polgármester úrtól az a mondat, hogy nem az ő tiszte, hogy tovább tárgyalja a Kórház ügyét. Számára ez egyik olvasatban az, hogy feladta a küzdelmet a Karolina Kórházért, odadobta a gyeplőt a lovak közé, lesz, ami lesz. A másik olvasatban, az, hogy áthárította másra ezt a munkát, aki talán hatékonyabban, jobban elvégzi. Kéri, világítsa meg ezt a mondatot, és ne mondja újra azt, hogy a Kórház nem a városé, tudják, hogy jogilag nem a város a fenntartó, csak a város szövetébe van beleépülve az utolsó ízéig. Mindannyiuknak az utolsó leheletéig, vagy - ahogy a Fideszben mondják - az utolsó töltényig harcolniuk kell érte.

Dr. Árvay István polgármester: Szerette volna az elejétől elkerülni, hogy a polgármesterre olyan feladatot aggassanak, ami nem az övé. Ilyen alapon bármelyik fenntartónak átvehetné a szakmai irányítását. Úgy gondolja, hogy a Képviselő-testület felhatalmazásával elérték a megfelelő eredményt, amin természetesen tovább lehet munkálkodni. Irányba állították a helyzetet azzal, hogy a lakossági nyomással a hátterében, az Országgyűlési képviselő úr hatékony közreműködésével, az Államtitkár úr és az Országos Kórházi Főigazgatóság igazgatójának hathatós támogatásával elindítottak egy folyamatot. Innentől ez a folyamat kell, hogy kiteljesedjen. Amit eddig ugyanezen politikai szervezet vizionált, hogy a Kórházat be fogják zárni, az teljes egészében bebizonyosodott, hogy nem így van. Elérték, hogy a Kórházat nem zárták be. A szülészet-nőgyógyászat 7 napon keresztül fogadja a betegeket, integrálva a gyermekosztállyal. Kibővült a belgyógyászat ágyszáma, a rehabilitáció ágyszáma, tovább működnek azok az osztályok is, amik nagy megelégedésre működőképesek maradtak, és bevezetik újként az egynapos sebészetet, ami azt jelenti, hogy sebészeti ágyakon is fognak betegek feküdni. Az egy napot nem úgy kell érteni, hogy reggel 8-tól délután 4-ig lehet csak igénybe venni. Ahhoz a helyzethez képest, ahonnan a Képviselő-testület őt elindította, ez jó irány. Ezen dolgozni kell, aminek az alfája és ómegája az, hogy a Kórházon belüli egészséges légkör kialakuljon. Amíg hatáskeltés, politikai hírverés, bizonytalanság övezi a kórházi dolgozók mindennapjait, addig nem lesz nyugodt építkezés, addig ide, Mosonmagyaróvárra nem fog jönni új orvos, új szakszemélyzet. Minden új ember, aki idejön, bővíteni fogja azt a kínálatot, amit szeretnének a mosonmagyaróvári és vidéki embereknek biztosítani. Aki ezt akadályozza bármilyen módon, az ennek a rendszernek a kiépítését, fejlesztését akadályozza. Azt a munkát, amivel a testület megbízta, elvégezte, más feladatát nem szeretné átvenni. Nyilvánvalóan rajta fogja tartani a szemét az ígéretek betartásán, ha rendkívüli esemény történik, arra természetesen reagálnak, de van elég intézményük, városfejlesztéssel kapcsolatos feladatuk, így most azzal foglalkozik, ami rájuk van bízva, ami az ő felelősségük. Ezért mondta, amit mondott, semmilyen más olvasata nincs, nem volt hova bedobni a gyeplőt, nem is volt a kezében. A Kórház ügye hosszadalmas folyamat, de az irányt az áprilisi, májusi helyzethez képest jónak tekinti.

Szabó Miklós képviselő: Polgármester úr azt mondta, hogy ők mint politikai szervezet állították azt, hogy bezárják a Kórházat, és hogy Mészáros Lőrinc megveszi. Soha nem állították ezt, azért gyűjtötték az aláírásokat, hogy működjön a Kórház. Remélhetőleg ennek az aláírásgyűjtésnek is köszönhetően valami elindult, de még nem az igazi. Ez a leírás pl. a szülészet-nőgyógyászat-újszülött ellátás vonatkozásában azt írja, hogy jelenleg megoldható személyes közreműködőkkel az osztály működése a hét minden napján, de a szerződések megkötéséhez szükséges fedezettel nem rendelkezik a Karolina Kórház. A szerződések megkötésére a fenntartó engedélyt adott 2023. december 31-ig. Valami valóban elindult, de ez még csak az első lépés. Nyilván azt nem várja el senki, hogy a 2012-es állapot helyreálljon, amikor 8 aktív, 3 krónikus és 2 diagnosztikai osztály működött, de ez, ami most elindult, még kevés. Remélhetőleg a folyamat folytatódik, valami fényt látnak, de nem látják az alagút végét, sok a leírásban a bizonytalanság. Reméli, hogy az általuk és a lakók által kifejtett nyomásgyakorlás is szerepet játszott a folyamatban. Ez ma folytatódik, az 5 órai demonstrációra tisztelettel meghívja a Képviselő-testület tagjait, hiszen egyöntetűen ítélték oda a 252 MFt támogatást a Kórháznak, s álltak ki a felterjesztéssel a Belügyminisztérium felé. Remélhetőleg ez a folyamat ennek következtében tovább folytatódik.

Dr. Árvay István polgármester: Ő, a maga részéről egyértelműen politikai akciónak tekinti a mai napra demonstrációt szervezni, annak a tudatában, amit elolvashattak és megtudhattak a sajtóból. Ez semmilyen olyan plusz eredményt nem hozhat sem rövid, sem középtávon, amit a Kórház javára lehetne fordítani. Egy politikai szervezet reklámozására szolgál egy olyan témában, amivel sokakat meg lehet szólítani. Érti a szándékot, de ő azt a fajta munkát tekinti elsődlegesnek, amit polgármesterként a testület rábízott.

Vida István képviselő: Az, hogy ma mi történt az újságban és mi történt az előterjesztéssel, az az eset, hogy ha valamit nem tudsz megakadályozni, akkor állj az élére. Ez egy jól ismert politikai, bolsevik trükk, ennek vagyunk tanúi. A demonstrációt három hete határozták el és hirdetik.

Dr. Árvay István polgármester: Ezt a fajta hozzáállást elutasítja. Szavazásra bocsátja az előterjesztést.

*A Képviselő-testület 9 igen szavazattal, 4 tartózkodás mellett az alábbi határozatot hozta:*

**152/2023. (IX.21.) Kt. határozat**

Mosonmagyaróvár Város Önkormányzat Képviselő-testülete a Karolina Kórház – Rendelőintézetnek az ÖHO/601-2/2022. ügyiratszámú támogatási szerződés, valamint ÖHO/601-4/2022. ügyiratszámú támogatási szerződés módosítás szerinti támogatás pénzügyi elszámolását és a hozzá kapcsolódó szakmai beszámolót elfogadja, valamint megismerte és tudomásul veszi a Kórház helyzetjelentésére vonatkozó beszámolót.

2. NAPIRENDI PONT

**Tájékoztató Mosonmagyaróvár alap- és középfokú oktatásáról**

(előterjesztés csatolva)

Dr. Árvay István polgármester: Köszönti Gede Esztert, a Győri Szakképzési Centrum kancellárját, Nyerges-Zombó Katalint, a Piarista Gimnázium, Általános Iskola és Óvoda intézményvezetőjét, valamint Kocsisné Balassa Gyöngyit, a Mosonmagyaróvári Német Nemzetiségi Önkormányzat elnökét. Dr. Nagy Adél, a Győri Tankerületi Központ igazgatója egyéb hivatalos elfoglaltága okán az ülésen nem tud részt venni. A Társadalmi Kapcsolatok Bizottság tárgyalta az előterjesztést és egyhangúlag támogatta.

Staár Katalin képviselő: Köszöni a fenntartóknak és az intézményvezetőknek a mosonmagyaróvári iskolákra vonatkozó részletes, mindenre kiterjedő tájékoztatóját. Oktatási intézményeikben a 2022/23-as tanév sem kedvezett a fejlesztéseknek, hiszen a világjárvány hatására kialakult válságból való kilábalás után a háború és az ennek következtében kibontakozó energiaválság állította komoly kihívás elé a fenntartókat. Ennek ellenére azért több jelentős beruházás is megtörtént. Az infrastrukturális feltételek biztosítása, valamint a működtetés és üzemeltetés terén történő feladatellátás biztosítása a tárgyidőszakban folyamatos volt. A mosonmagyaróvári intézmények művészeti, tanulmányi és sportversenyeken egyaránt szép eredményekkel vettek részt. Sajnos évről évre emelkedik az SNI-s és BTMN-es gyermekek száma. Fejlesztési óraszámuk már meghaladja a gyógypedagógusok, logopédusok kapacitását. Az előző tanévben nagy kihívás volt még az ukrán tanulók integrálása, tanítása. Mosonmagyaróvár város Önkormányzata továbbra is kiemelten kezeli a városban működő iskolákat, segíti és támogatja az intézményekben folyó munkát, a versenyeken való részvételeket, a tanulási időn kívüli programokat, valamint a Városi Pedagógusnapon is elismeri a pedagógusok munkáját. A beszámolókat a Társadalmi Kapcsolatok Bizottsága egyhangúlag elfogadta.

Vida István képviselő: Köszöni a rendkívül szerteágazó beszámolókat. Két dologra szeretne rákérdezni. Sajnálja, hogy a Klebelsberg Központ képviselője nincs itt, mert ő írt erről. Ez pedig a kompetenciamérések eredménye. Részleteiben nem fejtette ki, de van itt egy bűvös szám, a 40%. Ez azt jelenti a kompetenciamérések adatai alapján - és ezt az oktatási kormányzat államtitkára mondta el, nem valami sajtóértesülés -, hogy ma az általános iskolát elvégzett magyar gyerekek 40%-a funkcionális analfabéta. Napi gyakorlatából is meg tudja ezt erősíteni, hogy ezek a gyerekek ugyan ismerik a betűket, de önálló olvasás, írás útján sem szöveget értelmezni, sem szöveget alkotni érdemben nem tudnak, ebből következően érdemi ismereteket sem tudnak önállóan szerezni. Ezek a gyerekek nap mint nap a szeme elé kerülnek. Azért is sajnálja, hogy nincs itt a Klebelsberg Központ vezetője, mert úgy gondolja, hogy ez az általános iskola gyökeres átalakítását kívánná. Nyilván ez oktatási kormányzati szint, de kérdezné, általános iskolák körében előkerül-e valamilyen szinten, hogy gyökeresen mást kellene csinálni. A 40% nagyon sok, hisz évente Magyarországon 92-95 ezer gyerek születik, ennek a 40%-a kb. 40 ezer gyerek, akit dobnak a lecsóba, amikor elhagyja az általános iskolát. Borzalmas társadalmi veszteség. Kérdése arra irányul, és nem tudja, van-e, aki tud erre válaszolni, hogy ez milyen szinten foglalkoztatja az oktatási középvezetést. Másik kérdése pedig, hogy szeretne arról tájékoztatás kapni, most a szeptemberi iskolakezdéskor milyen a szaktanári ellátottság, különös tekintettel a város középiskoláira, van-e valamilyen égető probléma. Köszöni a beszámolókat és a munkájukat.

Dr. Árvay István polgármester: Tankerületi igazgató asszony előzetesen tájékoztatta, hogy írásban szívesen válaszol a felmerülő kérdésekre. Azt gondolja, nem ő írta a számadatokat és ezek nem szűken az általa vezetett Győri Tankerület területére vonatkoznak. Ha értelmesen fel van téve a kérdés, és nem Klebelsberg Központnak hívják a Tankerületet, mert az már nincsen, akkor biztos megválaszolja a Képviselő úr kérdéseit.

Nyerges-Zombó Katalin Piarista Gimnázium, Általános Iskola és Óvoda intézményvezetője: Érzékelik a problémát, és szaktanárként is tapasztalja, hogy évről évre rosszabb a helyzet. A szövegértési probléma kihat minden tantárgy tanulására. Ezzel szélesebb körben kellene foglalkozni, és egyetért azzal, hogy kormányzati szint az, hogy az oktatást gyökereiben kellene átalakítani. Ők korlátok között tudnak mozogni. Úgy látják, hogy a probléma már óvodáskorra, vagy az azt megelőző időszakra nyúlik vissza, véleménye szerint oda, amikor a szülők először adják az okostelefont a gyerekek kezébe. Onnantól kezdve átalakul a gyerekek élete. Náluk egy komplex tanulási módszertanon dolgoznak, ami minden korosztályt érint, egymásra épül, és a szövegértési problémákat próbálják ellensúlyozni. Ez kidolgozás alatt van, így eredményekről még nem tud beszámolni, de a törekvés megvan arra, hogy valamit megpróbáljanak hozzátenni ahhoz a hiányossághoz, amit a gyerekek magukkal hoznak.

Gede Eszter Győri Szakképzési Centrum kancellárja: A szakképzésben is látják a hiányosságokat. Központilag van bemeneti mérés, ahol a szakképzésbe belépő diákoknak mérik a szövegértési és matematikai kompetenciáit. Ott kiszűrésre kerül az a réteg, aki feltétlenül felzárkóztatásra szorul, nekik 9. évfolyamon kiscsoportos felkészítő foglalkozások keretében próbálnak segíteni a kollégák, hogy a lemorzsolódás csökkenjen. A tanárellátottság kapcsán középfokú szinten, nem mondja, hogy nem hiányzik oktató és pedagógus kolléga a rendszerből, hisz sokan érik el a nyugdíjas korhatárt. Sokat segít, hogy a nyugdíjasok tovább dolgozhatnak. Pillanatnyilag minden tanóra szakszerű ellátása megoldott a hozzá tartozó iskolákban, néhol túlórával, néhol nyugdíjas óraadók bevonásával. Főként matematika-informatika területen hiányoznak kollégák.

Dr. Árvay István polgármester: Szavazásra bocsátja az előterjesztést.

*A Képviselő-testület 13 igen (egyhangú) szavazattal az alábbi határozatot hozta:*

**153/2023. (IX.21.) Kt. határozat**

1. Mosonmagyaróvár Város Önkormányzat Képviselő-testülete a Mosonmagyaróvár alap- és középfokú oktatásáról szóló tájékoztatót a Győri Tankerületi Központ által fenntartott és működtetett intézmények vonatkozásában az előterjesztés szerinti tartalommal elfogadja.
2. A Képviselő-testület a Mosonmagyaróvár alap- és középfokú oktatásáról szóló tájékoztatót a Győri Szakképzési Centrum által fenntartott és működtetett intézmények vonatkozásában az előterjesztés szerinti tartalommal elfogadja.
3. A Képviselő-testület a Mosonmagyaróvár alap- és középfokú oktatásáról szóló tájékoztatót a Mosonmagyaróvári Német Nemzetiségi Önkormányzat által fenntartott és működtetett Mosonmagyaróvári Móra Ferenc Általános Iskola vonatkozásában az előterjesztés szerinti tartalommal elfogadja.
4. A Képviselő-testület a Mosonmagyaróvár alap- és középfokú oktatásáról szóló tájékoztatót a Piarista Gimnázium, Általános Iskola és Óvoda vonatkozásában az előterjesztés szerinti tartalommal elfogadja.

3. NAPIRENDI PONT

**A Volánbusz Zrt. 2023. I-II. negyedévre vonatkozó beszámolója az autóbusszal végzett helyi személyszállítás közszolgáltatási tevékenységre vonatkozóan**

(előterjesztés csatolva)

Dr. Árvay István polgármester: A Gazdasági és Városüzemeltetési Bizottság megtárgyalta az előterjesztést, és egyhangúlag támogatta azt. Köszönti Kutasy Ildikó forgalmi telehely-vezető asszonyt és Nagy Zoltánt Volánbusz Zrt. részéről.

Muráncsik László képviselő: Kézhez kapták a Volánbusz Zrt. 2023. I. félévi beszámolóját és már a korábbi beszámolókból is tapasztalhatták, hogy némi javulás történt a helyi tömegközlekedésben, a bevételi oldalon elsősorban. Több mint 21 ezer fővel növekedett az utasszám. A menetjegyek és bérletek eladása is jelentősen növekedett. Ahhoz képest különösen, hogy csaknem duplájára emelkedett januártól a menetjegyek ára. A menetjegyváltások több mint 65 %-kal emelkedek, bérletek is 43 %-kal. Örvendetes, hogy ez már a negyedik olyan beszámoló, ahol a nyugdíjas bérletek eladása is emelkedett, több mint 19 %-kal. Az önkormányzati kompenzációban túlfizetés keletkezett, több mint 11 MFt-tal. A helyi közösségi közlekedés helyzete kielégítő. Ma volt egyeztetés a Volánbusz Zrt. képviselőivel, erre majd a következő testületi ülésen vissza fognak térni, minimális korrekciók szükségesek lesznek a menetrendekben. Javasolja a beszámolót elfogadásra.

Dr. Árvay István polgármester: Szavazásra bocsátja az előterjesztést.

*A Képviselő-testület 13 igen (egyhangú) szavazattal az alábbi határozatot hozta:*

**154/2023. (IX.21.) Kt. határozat**

1. Mosonmagyaróvár Város Önkormányzat Képviselő-testülete a Volánbusz Zrt. (székhely: 1091 Budapest, Üllői út 131., adószám: 10824346-2-44, cégjegyzékszám: 01-10-042156, képviseli: Kameniczky Ákos Péter forgalmi és kereskedelmi főigazgató) Mosonmagyaróvár helyi személyszállításáról szóló – a határozat mellékletét képező – 2023. I-II. negyedévre vonatkozó beszámolóját elfogadja.
2. A Képviselő-testület tudomásul veszi, hogy a helyi személyszállítás kapcsán 2023. I-II. negyedévi ellentételezési igény (17.962.503 Ft) és az ugyanezen időszakra vonatkozóan elkészített és megküldött havi elszámolások alapján megfizetett ellentételezés (29.606.687 Ft) miatt a Volánbusz Zrt 11.644.184 Ft túlfizetést tart nyilván, mely a Közszolgáltatási szerződés XVII.6. pontja alapján a következő időszak(ok) havi előleg összegébe beszámításra kerül.

**Felelős:** Dr. Árvay István polgármester

**Határidő:** 2023. 10. 20.

4. NAPIRENDI PONT

**Beszámoló a Kistérségi Egyesített Szociális Intézmény szakmai munkájáról**

(előterjesztés csatolva)

Dr. Árvay István polgármester: Köszönti Zimmerer Károlyné intézményvezető asszonyt és Hima Erika gazdasági vezető asszonyt. Az előterjesztést tárgyalta a Szociális és Esélyegyenlőségi Bizottság és egyhangúlag támogatta azt.

Dr. Iváncsics János alpolgármester: Ekkora intézménynek sok oldalról meg lehet közelíteni az értékelését, egyrészt a beszámoló alapján, fenntartói tapasztalat alapján, és kívülről jövő információk alapján is. Rendkívül részletes munkát kaptak, világos, áttekinthető, formailag is szép munka. A fenntartónak vannak tapasztalatai a működéssel kapcsolatban, ők is látják a problémákat, próbálnak rajta javítani. Magas szakmai színvonalon és nagy odaadással működik az intézmény, dolgoznak a kollégák. A külső partnerekkel történő kommunikációra kell a jövőben nagyobb hangsúlyt fektetni. Nyilván a fenntartó továbbra is megtesz mindent a megfelelő működésért. Szeretne idézni a beszámoló végéről: megfelelő elhivatottsággal, rengeteg külső támogatóval, és a Mosonmagyaróvár Térségi Társulás pozitív hozzáállásával és támogatásával jól működtethető egy ekkora ellátórendszer. Köszöni mindenkinek az odaadó munkáját, enélkül nem menne.

Szabó Miklós képviselő: A Kistérségi Egyesített Szociális Intézmény részéről mindig nívós beszámolót kapnak. Részletesen beszél a pozitív dolgokról és nem hallgatja el a problémákat sem. Érzéklehető, hogy milyen komoly munka áll emögött, pedig állandó a létszámhiány. Megdöbbentő volt a bizottsági ülésen az Intézményvezető asszonytól hallani, hogy a borsodi, szabolcsi országrészben nem értik, itt milyen problémákkal küzdenek, mert az EU-s pénzek nagy része arra az országrészre vándorolt. Ők azt hiszik, hogy itt kánaán van, de ebben az ágazatban pontosan fordított a helyzet. Ezen kellene országos szinten is változtatni.

Dr. Árvay István polgármester: Jóval többet beszélnek az egészségügy, oktatás állapotáról, pedig fenntartóként nekik a szociális ágazat felé van felelősségük. A Társulásos fenntartás miatt lehet, hogy kicsit eltávolodik ez a Képviselő-testülettől és csak a beszámoló kerül ide tárgyalásra. Ő ebben érzi a legnagyobb felelősségüket, ez a legelhanyagoltabb ágazat, akár az infrastruktúra, akár a bérezés, akár a férőhelyek tekintetében. Napi probléma a szociális étkeztetés, de ez is csak egy része a problémahalmaznak. Bántja őt, hogy régóta csak tűzoltásszerűen végzik a szociális ágazat problémamegoldását, ahelyett, hogy átfogó, nagy reformot dolgoznának ki. Az uniós és pályázati pénzek elkerülik ezt az ágazatot. Az elkövetkezendő előterjesztések egyike tartalmazza majd, hogy milyen program elindításán gondolkodik a Képviselő-testület ahhoz, hogy az infrastrukturális hiányosságok fokozatosan megszűnjenek. Köszöni a beszámolót és az áldozatos munkát. Szavazásra bocsátja az előterjesztést.

*A Képviselő-testület 13 igen (egyhangú) szavazattal az alábbi határozatot hozta:*

**155/2023. (IX.21.) Kt. határozat**

Mosonmagyaróvár Város Önkormányzat Képviselő-testülete a Kistérségi Egyesített Szociális Intézmény 2022. augusztus 1. és 2023. július 31. közötti munkájáról szóló - előterjesztés szerinti - beszámolót elfogadja.

5. NAPIRENDI PONT

**Beszámoló az adóztatás helyzetéről - 2022. év és 2023. I. félév**

(előterjesztés csatolva)

Dr. Árvay István polgármester: Az előterjesztést tárgyalta a Pénzügyi és Ügyrendi Bizottság, s egyhangúlag támogatta.

Szabó Miklós képviselő: Látható, hogy az Önkormányzat betömte a lyukakat a drasztikus adóemeléssel. Az Adóügyi Osztály vezetőjét kérdezi, hogy a számadatok között szerepel-e a bérbeadott lakások utáni bevétel.

Dr. Tomasits Zsuzsanna osztályvezető: A helyi adórendelet rendelkezik arról, hogy Mosonmagyaróváron az építményadó 1000 Ft/m2. Aki benne lakik a saját lakásában, egy lakás után igénybe veheti az adómentességet, az összes többi lakása már adózik Mosonmagyaróváron, függetlenül attól, hogy az bérbe van-e adva, üresen áll, az unokája lakik benne, vagy bárki más.

Dr. Árvay István polgármester: Tehát ilyen statisztika nem áll rendelkezésre?

Dr. Tomasits Zsuzsanna osztályvezető: Azt meg tudja mondani, hogy mennyi a lakások után fizetett építményadó, de hogy ebből mennyi van bérbe adva, azt nem.

Dr. Árvay István polgármester: Arra van statisztika, hogy mennyi a lakásra, garázsra, egyéb épületre fizetett adó. Kéri, hogy ezeket az adatokat juttassák el a Képviselő-testületnek. A lakások bérbeadása magánjogi szerződés, ehhez az Önkormányzatnak nincs köze. Az építményadóban van egy jelentős emelkedés az adóemelés miatt, és a lakásszám is az elmúlt 3 év alatt ezerrel növekedett, amiben nem lakhat mosonmagyaróvári, mert nem lettek többen. Az iparűzési adónak is örvendetes a növekménye. Csúcsév volt idén a szeptemberi adatok alapján, az 5,5 Milliárd Ft-ot meghaladták. Ez jelenti azt, hogy a helyi gazdaság szereplői tudták érvényesíteni áraikban azokat a költségeket, amiket az energianövekedés vagy egyéb más költségnövekedés okozott. Szavazásra bocsátja az előterjesztést.

*A Képviselő-testület 13 igen(egyhangú) szavazattal az alábbi határozatot hozta:*

**156/2023. (IX.21.) Kt. határozat**

Mosonmagyaróvár Város Önkormányzat Képviselő-testülete az adóztatás 2022. évi és 2023. I. félévi helyzetéről szóló – előterjesztés szerinti – beszámolót elfogadja.

6. NAPIRENDI PONT

**Az egészségügyi alapellátás működéséről szóló 2022. évi beszámoló**

(előterjesztés csatolva)

Dr. Árvay István polgármester: Az előterjesztést tárgyalta a Szociális és Esélyegyenlőségi Bizottság és egyhangúlag támogatta azt.

Dr. Iváncsics János alpolgármester: Kiegészítést szeretne csak tenni, ez a 2022-es év beszámolója, azóta voltak már változások. A Védőnői Szolgálat már nem az Önkormányzat fenntartásában van, január 1-től az iskolavédői szolgálat is kikerül. A házi gyermekorvosoknál öt körzet van, mind betöltve. A fogorvosi körzetek közül egy betöltetlen van, és helyettesítéssel kerül ellátva. A háziorvosoknál a kérdéses időszakban egy betöltetlen volt, azóta már kettő van a tizennégy körzetből. Ezeket is helyettesítéssel látják el. Mindkettő esetében egészségügyi szolgálati jogviszonyban van az Önkormányzattal az asszisztencia.

Vida István képviselő: A beszámoló színvonala alulmúlja a szociális intézmény beszámolóját. Kérdezi, hogy a védőnők hogy érzik magukat az állam szárnyai alatt. A beszámolóban van egy szép szó, a telemedicina kifejezés. Ezt régebben a kuruzslókra mondták, akik a TV-ből gyógyítottak, ez most a háziorvosoknál is megjelent.

Dr. Iváncsics János alpolgármester: A Kistérségi Egyesített Szociális Intézménynél közvetlen ráhatása van az intézményvezetőnek, hogy információt kapjon és összerakja az anyagot, az egészségügyi alapellátóknál az együttműködés nehézkesebb. Megdöbbentő, hogy néha milyen beszámolókat, elszámolásokat kapnak, itt jóval nehezebb az anyag összeállítójának a dolga. A védőnőkkel nem történt nagy változás, ugyanúgy, ugyanott dolgoznak tovább. Annyit tudnak, hogy az ellátottak nem érzékelnek semmit a változásokból.

Dr. Árvay István polgármester: Szavazásra bocsátja az előterjesztést.

*A Képviselő-testület 13 igen (egyhangú) szavazattal az alábbi határozatot hozta:*

**157/2023. (IX.21.) Kt. határozat**

Mosonmagyaróvár Város Önkormányzat Képviselő-testülete az előterjesztés szerinti tartalommal elfogadja az egészségügyi alapellátás működéséről szóló 2022. évi beszámolót.

7. NAPIRENDI PONT

**Flesch Károly Közművelődési, Könyvtári, Kulturális és Városmarketing Közhasznú Nonprofit Kft. 2023. évi üzleti terve IV. számú módosításának jóváhagyása**

(előterjesztés csatolva)

Dr. Árvay István polgármester: Köszönti Csiszár Péter ügyvezető urat. A Társadalmi Kapcsolatok Bizottság és a Pénzügyi és Ügyrendi Bizottság is megtárgyalta az előterjesztést, és mindketten 7 igen szavazattal, 1 tartózkodás mellett elfogadásra javasolják.

Vida István képviselő: Nem tehetnek mást, mint tartózkodnak. Továbbra is kifogásolják a városi médianyilvánosság működését. Itt van a mai demonstrációjuk, ami megjelenhetett volna közérdekű hírként akár még a LajtaPressben is, nem pedig fizetett hirdetésként.

Dr. Árvay István polgármester: Politikai tartalmakat továbbra sem enged megjelenni a városi médiában. Ha ő szerepel benne, akkor mint polgármester szerepel, nem mint a Fidesz tagja. Lesz szilveszter, lesz fényjáték, lesz advent. Szavazásra bocsátja az előterjesztést.

*A Képviselő-testület 11 igen szavazattal, 2 tartózkodás mellett az alábbi határozatot hozta:*

**158/2023. (IX.21.) Kt. határozat**

1. Mosonmagyaróvár Város Önkormányzat Képviselő-testülete a Flesch Károly Nonprofit Kft.által benyújtott, a Felügyelő Bizottság 22/2023. (IX.13.) számú FB határozatával elfogadott 2023. évi üzleti terv IV. számú módosítását a határozat melléklete szerinti tartalommal jóváhagyja.
2. Mosonmagyaróvár Város Önkormányzat Képviselő-testülete úgy határoz, hogy a gazdasági társaság közhasznú adomány összegét megemeli, melynek forrása Mosonmagyaróvár Város Önkormányzat Képviselő-testületének az Önkormányzat 2023. évi költségvetéséről szóló 2/2023. (II.17.) önkormányzati rendeletén belül, a működési és fejlesztési célú céltartalék, valamint a többlet állami támogatás. Az előirányzat átcsoportosítás összege 8.500.000 Ft, az előirányzat módosítás összege, mely az állami támogatások növekedésével fedezett, 2.796.000 Ft

A költségvetés fő-összege 2.796.000 Ft-tal nő a kötelezően ellátandó feladatok javára. A Képviselő-testület elrendeli az előirányzat átcsoportosítás és módosítás átvezetését a költségvetési rendelet soron következő módosítása során. Az előirányzat átcsoportosítás és módosítás átvezetése a rendelet következő mellékleteit módosítja: 1.,2., 4., 7., 10., 13., 15., 17. mellékletek.

A Képviselő-testület felkéri a polgármestert, hogy a döntéséről tájékoztassa a gazdasági társaságot.

**Felelős:** Dr. Árvay István polgármester

**Határidő:** 2023. szeptember 30., illetve a soron következő rendeletmódosítás alkalmával

8. NAPIRENDI PONT

**Víziközművek felújítására, pótlására és beruházására vonatkozó 2024-2038. évi Gördülő Fejlesztési Terv javaslat**

(előterjesztés csatolva)

Dr. Árvay István polgármester: Köszönti Csapó Imre ügyvezető urat. A Gazdasági és Városüzemeltetési Bizottság megtárgyalta az előterjesztést, és egyhangúlag támogatta azt. Szavazásra bocsátja a határozati javaslatot.

*A Képviselő-testület 13 igen (egyhangú) szavazattal az alábbi határozatot hozta:*

**159/2023. (IX.21.) Kt. határozat**

1. Mosonmagyaróvár Város Önkormányzat Képviselő-testülete – mint ellátásért felelős – a víziközmű-szolgáltatásról szóló 2011. évi CCIX. törvény 11. § (2) bekezdése alapján megbízza az AQUA Szolgáltató Kft.-t (székhely: 9200 Mosonmagyaróvár, Timföldgyári út 4., adószám: 11130682-2-08, képviseli: Csapó Imre ügyvezető) a víziközművek felújítására, pótlására és beruházására a 2024-2038. évekre vonatkozó gördülő fejlesztési terv elkészítésével (Mosonmagyaróvár-Jánossomorja vízellátó rendszer (MJ-IV) VKR-11-04783-1-008-00-00, Mosonmagyaróvári szennyvízelvezető és tisztító rendszer (MM-SZV) VKR-21-04783-1-005-00-06).
2. A Képviselő-testület megbízza az AQUA Szolgáltató Kft. ügyvezetőjét, hogy helyette és képviseletében önállóan eljárjon és a gördülő fejlesztési tervekkel kapcsolatos valamennyi dokumentumot, beadványt és nyilatkozatot önállóan megtegyen.
3. Képviselő-testület megbízza az AQUA Szolgáltató Kft. ügyvezetőjét, hogy amennyiben a későbbiekben szükségessé válik, a már jóváhagyott 2024-2038. évekre vonatkozó gördülő fejlesztési tervek módosításait megtegye. Ehhez kapcsolódóan valamennyi módosítási javaslatot, dokumentumot, beadványt és nyilatkozatot önállóan megtegyen és a Magyar Energetikai és Közmű-szabályozási Hivatal felé teljeskörűen eljárjon.
4. A Képviselő-testület kikötés nélkül jóváhagyja az AQUA Szolgáltató Kft. által készített, a víziközművek felújítására, pótlására és beruházására vonatkozó 2024-2038. évi gördülő fejlesztési tervet.
5. A Képviselő-testület megbízza az AQUA Szolgáltató Kft. ügyvezetőjét, hogy nyújtsa be a Magyar Energetikai és Közmű-szabályozási Hivatal részére a víziközmű-rendszerek 2024-2038. évi gördülő fejlesztési tervét.
6. A Képviselő-testület felkéri a Polgármestert, hogy a döntésről a határozat megküldésével értesítse az AQUA Szolgáltató Kft.-t, egyben felhatalmazza a határozatban foglaltak végrehajtásához szükséges meghatalmazás aláírására.

**Felelős:**    Csapó Imre ügyvezető *a 2., 3., 5. pontok vonatkozásában*

**Határidő:** 2023. szeptember 30.

**Felelős:**    Dr. Árvay István polgármester *a 6. pont vonatkozásában*

**Határidő:** 2023. szeptember 22.

9. NAPIRENDI PONT

**Az Önkormányzat 2023. évi költségvetéséről szóló önkormányzati rendelet módosítása 2023. június 30-i állapot szerint**

(előterjesztés csatolva)

Dr. Árvay István polgármester: Köszönti a Dr. Printz és Társa Kft. részéről Kovarik Lajos könyvvizsgáló urat. A rendelet-tervezethez kapcsolódó könyvvizsgálói jelentést a képviselők rendelkezésére bocsátották. A Pénzügyi és Ügyrendi Bizottság tárgyalta az előterjesztést és egyhangúlag támogatta azt. Tájékoztatja a Képviselő-testületet és a jelenlévőket, hogy dr. Printz János Károly, az Önkormányzat könyvvizsgálója a Magyar Könyvvizsgálói Kamaráért Életműdíj elismerésben részesült. Könyvvizsgáló úrnak a kitüntetéshez gratulálnak, további életpályájához sok sikert és jó egészséget kíván. Szavazásra bocsátja az előterjesztést.

*A Képviselő-testület 13 igen (egyhangú) szavazattal (minősített többséggel) az alábbi rendeletet alkotta:*

**25/2023. (IX.22.) önkormányzati rendelet**

Mosonmagyaróvár Város Önkormányzat Képviselő-testülete az Önkormányzat 2023. évi költségvetésről szóló 2/2023. (II.17.) önkormányzati rendelet módosításáról szóló rendeletét megalkotta.

10. NAPIRENDI PONT

**2023. évi költségvetés módosítása június 30-i állapot után, figyelemmel a 144/2023. (VIII.20.) Kt. határozatra**

(előterjesztés csatolva)

Dr. Árvay István polgármester: A rendelet-tervezethez kapcsolódó könyvvizsgálói jelentést a képviselők rendelkezésére bocsátották. A Pénzügyi és Ügyrendi Bizottság tárgyalta az előterjesztést és egyhangúlag támogatta azt. Szavazásra bocsátja az előterjesztést.

*A Képviselő-testület 13 igen (egyhangú) szavazattal (minősített többséggel) az alábbi rendeletet alkotta:*

**26/2023. (IX.22.) önkormányzati rendelet**

Mosonmagyaróvár Város Önkormányzat Képviselő-testülete az Önkormányzat 2023. évi költségvetésről szóló 2/2023. (II.17.) önkormányzati rendelet módosításáról szóló rendeletét megalkotta.

11. NAPIRENDI PONT

**„Eseti támogatási keret” szabályának módosulása**

(előterjesztés csatolva)

Dr. Árvay István polgármester: Kiszélesítették az igénybe vevők körét. A Társadalmi Kapcsolatok Bizottság megtárgyalta az előterjesztést, és egyhangúlag elfogadásra javasolja. Szavazásra bocsátja a határozati javaslatot.

*A Képviselő-testület 13 igen (egyhangú) szavazattal az alábbi határozatot hozta:*

**160/2023. (IX.21.) Kt. határozat**

Mosonmagyaróvár Város Önkormányzat Képviselő-testülete elrendeli a 144/2023. (VIII.20.) Kt. határozat 5. pontjában meghatározott „eseti támogatási keret”-re vonatkozó szabályozás a) pontjának – támogatás célja -, és c) pontjának - a támogatási igény benyújtására jogosultak köre – módosítását a következőkre:

„5.)

1. *a támogatás célja:*
2. *az Önkormányzat tulajdonában lévő ingatlan bérleti díjához kapcsolódó támogatás. A bérleti díjhoz kapcsolódó támogatást közvetlenül az ingatlant működtető szervezet kapja meg.*
3. *a szervezet működési, fejlesztési feladatainak ellátásához kapcsolódó támogatás esetén feladatai ellátásának támogatása. Ebben az esetben a támogatásra közvetlenül az igénylő szervezet jogosult.*

….

1. *támogatási igény benyújtására jogosultak köre:*
2. *az Önkormányzat tulajdonában lévő ingatlan bérleti díjához kapcsolódó támogatási kérelem benyújtására, bármely olyan átlátható szervezet, amely a támogatás céljának megfelel;*
3. *a szervezet működési, fejlesztési feladatainak ellátásához kapcsolódó támogatás esetén: bármely, átláthatónak minősülő olyan szervezet, amely a támogatás céljának megfelel, és szerepel a 2/2023. (II.17.) önkormányzati rendelet 16. mellékletében.”*

Felelős: Dr. Árvay István polgármester

Határidő: azonnal

12. NAPIRENDI PONT

**A közterületek elnevezéséről és a házszámozás szabályairól szóló önkormányzati rendelet módosítása**

(előterjesztés csatolva)

Dr. Árvay István polgármester: A Társadalmi Kapcsolatok Bizottság megtárgyalta az előterjesztést, és egyhangúlag elfogadásra javasolja. A közforgalom elől el nem zárt magánutakat is el kell nevezni. Szavazásra bocsátja az előterjesztést.

*A Képviselő-testület 13 igen (egyhangú) szavazattal (minősített többséggel) az alábbi rendelet alkotta:*

**24/2023. (IX.21.) önkormányzati rendelet**

Mosonmagyaróvár Város Önkormányzat Képviselő-testülete a közterületek elnevezéséről és a házszámozás szabályairól szóló 43/2013. (X.30.) önkormányzati rendelet módosításáról szóló rendeletét megalkotta.

13. NAPIRENDI PONT

**A köztisztaságról és a közterületek védelméről szóló önkormányzati rendelet módosítása**

(előterjesztés csatolva)

Dr. Árvay István polgármester: A Gazdasági és Városüzemeltetési Bizottság megtárgyalta az előterjesztést, és egyhangúlag elfogadásra javasolja. Az alaprendeletet hatályon kívül helyezték, de a Rendészet egyes jogköreit beemelik az érintett rendeletbe.

Szabó Miklós képviselő: Valószínűleg az illegális hulladáklerakások még inkább meg fognak emelkedni. Már talán két éve jelezte, hogy az Iskola utcai területet le kellene zárni. A Soproni utca felől kaput lehetne tenni, ezzel meg lehetne akadályozni, hogy teherautóval bevigyék oda a hulladékot. Így lehetne csökkenteni az ott lerakott szemetet.

Dr. Árvay István polgármester: Igaz, ez plusz feladat, hogy olyan helyen is takarítsák a hulladékot, ahol nem lehetne, hogy megjelenjen. Már többször tettek kaput, és rendszeresen el is tűnt. Erre középtávú megoldás a területnek funkció adása. Működik a hulladékmonitor, bárki, bárhol le tudja lefotózni az illegális hulladékot. Ez központi helyen megjelenik és munkát ad Rendészetnek.

Vida István képviselő: Az Aranyossziget utcai Spar áruház előtti árokban van hosszú ideje egy fehér zsák. Kérdezi, hogy meg lehet-e ettől valamilyen módon szabadulni.

Dr. Árvay István polgármester: Közterületen sem bírnak teljesen rendet tartani, magánterület rendbe rakására nincs kapacitásuk. Szavazásra bocsátja az előterjesztést.

*A Képviselő-testület 13 igen (egyhangú) szavazattal (minősített többséggel) az alábbi rendelet alkotta:*

**27/2023. (IX.22.) önkormányzati rendelet**

Mosonmagyaróvár Város Önkormányzat Képviselő-testülete a köztisztaságról és a közterületek védelméről szóló 23/2016. (V.30.) önkormányzati rendelet módosításáról szóló rendeletét megalkotta.

14. NAPIRENDI PONT

**a) A lakások és helyiségek bérletéről szóló 24/2021. (VI. 25.) önkormányzati rendelet módosítása**

**b) A lakások és helyiségek bérletéről szóló új önkormányzati rendelet megalkotása**

**c) Üzemeltetési szerződés tervezet**

(előterjesztés csatolva)

Dr. Árvay István polgármester: A Gazdasági és Városüzemeltetési Bizottság és a Szociális és Esélyegyenlőségi Bizottság is megtárgyalta az előterjesztést, és egyhangúlag elfogadásra javasolják. Kettő rendeletet és egy határozatot hoznak. Az első rendelet-tervezet a Kormányhivatal észrevételeire szóló módosítások. A második a január 1-től hatályos új rendelet. A harmadik üzemeltetési szerződés tervezet jóváhagyása. Szavazásra bocsátja az előterjesztést.

*A Képviselő-testület 13 igen (egyhangú) szavazattal (minősített többséggel) az alábbi rendeleteket alkotta:*

**28/2023. (IX.22.) önkormányzati rendelet**

Mosonmagyaróvár Város Önkormányzat Képviselő-testülete a lakások és helyiségek bérletéről szóló 24/2021. (VI.25.) önkormányzati rendelet módosításáról szóló rendeletét megalkotta.

**29/2023. (IX.22.) önkormányzati rendelet**

Mosonmagyaróvár Város Önkormányzat Képviselő-testülete a lakások és helyiségek bérletéről szóló rendeletét megalkotta.

*A Képviselő-testület 13 igen (egyhangú) szavazattal az alábbi határozatot hozta:*

**161/2023. (IX. 21.) Kt. határozat**

Mosonmagyaróvár Város Önkormányzat Képviselő-testülete a 2024. január 1. napjától a **MOVINNOV Befektetési Innovációs és Szolgáltató** **Korlátolt Felelősségű Társaság**nak átadja (székhelye: 9200 Mosonmagyaróvár, Szent István király út 122.; cg.: 08-09-002816, adószáma: 11121206-2-08, statisztikai számjele: 11121206-6810-113-08, képviseletében: Pollhammer Jenő ügyvezető) a tulajdonában álló szociális alapon és költségelven, illetve piaci alapon hasznosított és ingyenesen bérbe adott ingatlanok hasznosításával kapcsolatos üzemeltetési feladatokat.

Mosonmagyaróvár Város Önkormányzat Képviselő-testülete a jelen határozat 1. mellékletében foglalt Üzemeltetési szerződést jóváhagyja.

A Képviselő-testület felhatalmazza a Polgármestert az üzemeltetési szerződés aláírására.

Felelős: Dr. Árvay István polgármester

Határidő: 2023. szeptember 30.

15. NAPIRENDI PONT

**Csatlakozás a 2024. évi Bursa Hungarica Felsőoktatási Önkormányzati Ösztöndíjrendszerhez**

(előterjesztés csatolva)

Dr. Árvay István polgármester: A Pénzügyi és Ügyrendi Bizottság, a Társadalmi Kapcsolatok Bizottság és a Szociális és Esélyegyenlőségi Bizottság is megtárgyalta az előterjesztést, és egyhangúlag elfogadásra javasolják. Szavazásra bocsátja a határozati javaslatot.

*A Képviselő-testület 13 igen (egyhangú) szavazattal az alábbi határozatot hozta:*

**162/2023. (IX.21.) Kt. határozat**

1. Mosonmagyaróvár Város Önkormányzat Képviselő-testülete csatlakozni kíván a 2024. évi Bursa Hungarica Felsőoktatási Önkormányzati Ösztöndíjrendszerhez. Felhatalmazza Dr. Árvay István polgármestert, hogy a csatlakozási nyilatkozatot aláírja, és azt a Nemzeti Kulturális Támogatáskezelő részére megküldje.

Felelős: Dr. Árvay István polgármester

Határidő: 2023. szeptember 29.

1. Mosonmagyaróvár Város Önkormányzata a felsőoktatásban tanuló mosonmagyaróvári hallgatók Bursa Hungarica Felsőoktatási Önkormányzati Ösztöndíjrendszerben történő szociális támogatására az Önkormányzat 2024. évi költségvetésében hétmillió forint kiadási előirányzat tervezését irányozza elő.

Felelős: Dr. Árvay István polgármester

Határidő: a 2024. évi költségvetés jóváhagyása

16. NAPIRENDI PONT

**I. Utólagos tájékoztatás a 3. számú felnőtt háziorvosi körzet helyettesítési feladatai vonatkozásában megbízási szerződés megkötéséről**

**II. Utólagos tájékoztatás a 3. számú felnőtt háziorvosi körzet feladatellátását biztosító pályázati kiírásról**

(előterjesztés csatolva)

Dr. Árvay István polgármester: A Szociális és Esélyegyenlőségi Bizottság tárgyalta az előterjesztést, és mindkét pontban egyhangúlag elfogadásra javasolja. Két határozatot hoznak, elsőként a helyettesítés, másodikként a pályázat kiírása kapcsán. Szavazásra bocsátja az előterjesztést.

*A Képviselő-testület 13 igen (egyhangú) szavazattal az alábbi határozatokat hozta:*

**163/2023. (IX.21.) Kt. határozat**

Mosonmagyaróvár Város Önkormányzat Képviselő-testülete tudomásul veszi a GYÓGY-DUO Egészségügyi Szolgáltató Korlátolt Felelősségű Társasággal a 3. számú felnőtt háziorvosi körzet helyettesítési feladatai vonatkozásában megbízási szerződés megkötésére vonatkozó – előterjesztés szerinti – utólagos tájékoztatást.

**164/2023. (IX.21.) Kt. határozat**

1. Mosonmagyaróvár Város Önkormányzat Képviselő-testülete tudomásul veszi a 3. számú felnőtt háziorvosi körzet feladatainak ellátására vonatkozó pályázat kiírásáról szóló – előterjesztés szerinti – utólagos tájékoztatást.
2. A Képviselő-testület felkéri a polgármestert, hogy a jogszabályoknak megfelelően a pályázati eljárást folytassa le.

Felelős: Dr. Árvay István polgármester

Határidő: pályázati eljárás lefolytatása vonatkozásában 2024. június 30.

17. NAPIRENDI PONT

**Reklám-rendszergazdai feladatok ellátására kötött szerződés felülvizsgálata**

(előterjesztés csatolva)

Dr. Árvay István polgármester: A Gazdasági és Városüzemeltetési Bizottság tárgyalta az előterjesztést, és egyhangúlag elfogadásra javasolja. Szavazásra bocsátja a határozati javaslatot.

*A Képviselő-testület 13 igen (egyhangú) szavazattal az alábbi határozatot hozta:*

**165/2023. (IX.21.) Kt. határozat**

Mosonmagyaróvár Város Önkormányzat Képviselő-testülete a jelen határozat mellékletét képező tartalommal módosítja az Euro Publicity Kft. (1022 Budapest, Törökvész út 30. A. ép., képviseli: ügyvezető) Reklámgazda és Mosonmagyaróvár Város Önkormányzata (9200 Mosonmagyaróvár, Fő u. 11., képviseli: Dr. Árvay István polgármester) Önkormányzat között 2008. december 15. napján a Reklám-rendszergazdai feladatok ellátására megkötött és 2018. június 8. napján a módosításokkal egységes szerkezetbe foglalt (130/2018. (V.24.) Kt. határozat alapján) szerződést.

A Képviselő-testület felhatalmazza a polgármestert a Szerződésmódosítás II. aláírására.

Felelős: Dr. Árvay István polgármester

Határidő: 2023. október 30.

18. NAPIRENDI PONT

**Településrendezés**

**A településrendezési tervek módosítására érkezett kérelem előzetes véleményezése** (előterjesztés csatolva)

Dr. Árvay István polgármester: A Gazdasági és Városüzemeltetési Bizottság tárgyalta az előterjesztést, és egyhangúlag elfogadásra javasolja. Az Egyetem kollégiumépítési tervéről van szó. A döntéshez két határozat szükséges: az egyik az előzetes véleményezés, a másik pedig, ami indokolja a határozatot, hogy nincs a város közigazgatási területén az adott célra helyhez kötött beruházásra más terület. Szavazásra bocsátja az előterjesztést.

*A Képviselő-testület 11 igen szavazattal, 2 nem szavazat mellett az alábbi határozatokat hozta:*

**166/2023. (IX.21.) Kt. határozat**

Mosonmagyaróvár Város Önkormányzat Képviselő-testülete a város településrendezési terveinek módosítására érkezett kérelem tárgyával kapcsolatban az alábbi döntést hozza:

1. A Cserháti utca – Lucsony utca menti 1234, 1236 és 1237 helyrajzi számú ingatlanokat érintően megvizsgálandó a VT településközponti vegyes építési övezet kijelölése, egységes, magasabb beépítési paramétereket tartalmazó szabályozás lehetősége annak érdekében, hogy ott az összevonást követően kollégium épület elhelyezhető legyen.
2. Az előírt számú gépjármű elhelyezést telken belül, vagy az ingatlanok 500 m-es környezetén belül kell megoldani.
3. Megoldást kell keresni a tervezési területtel határos zárvány ingatlanok megközelítésére is.
4. Az érintett tömbben törölni kell a „nem beépíthető terület” jelölést.

Az egyeztetés során *a településtervek tartalmáról, elkészítésének és elfogadásának rendjéről, valamint egyes településrendezési sajátos jogintézményekről szóló 419/2021. (VII. 15.) Korm. rendelet* előírása szerinti általános eljárást kell lefolytatni.

A partnerségi egyeztetést *a településtervek tartalmáról, elkészítésének és elfogadásának rendjéről, valamint egyes településrendezési sajátos jogintézményekről szóló 419/2021. (VII. 15.) Korm. rendelet* 65.§-ának előírásai szerint kell lefolytatni.

Felelős:    Dr. Árvay István polgármester

Határidő:  2024. május 31.

**167/2023. (IX.21.) Kt. határozat**

Mosonmagyaróvár Város Önkormányzat Képviselő-testülete a településrendezési tervek módosítására érkezett kérelemmel kapcsolatban az alábbi döntést hozza:

A Képviselő-testület az épített környezet alakításáról és védelméről szóló 1997. évi LXXVIII. törvény 7.§ (3) bekezdés e) pontja értelmében igazolja, hogy:

a 1234 helyrajzi számú ingatlanon jelölt, de ki nem alakított közlekedési terület helyén beépítésre szánt terület, VT településközponti vegyes építési övezet kijelölhető, mivel a város közigazgatási területén nincs az adott célra, helyhez kötött beruházásra más megfelelő terület. A kijelölt, de még nem hasznosított beépítésre szánt területeknek a tervezett rendeltetésnek megfelelő igénybevétele aránytalanul nagy terhet jelentene annak költsége miatt.

Felelős:    Dr. Árvay István polgármester

Határidő:  2024. május 31.

19. NAPIRENDI PONT

**Fenntartható Városfejlesztési Stratégia 2.1 és TOP Plusz Városfejlesztési Programterv 2.1 jóváhagyása**

(előterjesztés csatolva)

Dr. Árvay István polgármester: A Gazdasági és Városüzemeltetési Bizottság tárgyalta az előterjesztést, és egyhangúlag elfogadásra javasolja.

Vida István képviselő: Érti, hogy a stratégia egyben elvi, de ellent mond annak a gyakorlatnak, hogy a városban eladják az ingatlanokat. A stratégiában épp az ellenkezője van leírva.

Dr. Árvay István polgármester: Szavazásra bocsátja az előterjesztést.

*A Képviselő-testület 13 igen (egyhangú) szavazattal az alábbi határozatot hozta:*

**168/2023. (IX.21.) Kt. határozat**

Mosonmagyaróvár Város Önkormányzat Képviselő-testülete a Fenntartható Városfejlesztési Stratégia és TOP Plusz Városfejlesztési Programterv dokumentációjával kapcsolatban az alábbi döntést hozza:

1. A Fenntartható Városfejlesztési Stratégia Megalapozó munkarész 2.1 és Stratégiai munkarész 2.1 tartalmával egyetért, azt elfogadja.
2. A TOP Plusz Városfejlesztési Programterv 2.1 tartalmával egyetért, azt elfogadja.
3. Hozzájárul a Fenntartható Városfejlesztési Stratégia 2.1 és TOP Plusz Városfejlesztési Programterv 2.1 dokumentumoknak a TOP Plusz-1.3.1-21 Fenntartható város-fejlesztési stratégiák támogatása c. felhívásra történő benyújtásához.
4. A Fenntartható Városfejlesztési Stratégia Megalapozó munkarész 2.1 a határozat 1. mellékletét képezi.
5. A Fenntartható Városfejlesztési Stratégia Stratégiai munkarész 2.1 a határozat 2. mellékletét képezi.
6. A TOP Plusz Városfejlesztési Programterv 2.1 a határozat 3. mellékletét képezi.

Felelős: Dr. Árvay István polgármester

Határidő: 2023. december 31.

20. NAPIRENDI PONT

**Közterület elnevezés**

(előterjesztés csatolva)

Dr. Árvay István polgármester: Módosító indítvány készült az előterjesztéshez, a 1062/41 helyrajzi számú terület elnevezésének tárgyában, amelyben az eredeti javaslat Gróf Béla utca volt, egy egyetemi tanár neve. Javasoljuk, hogy Képviselő-testület a döntéshozatalt halassza el. A módosítással együtt egyhangú Társadalmi Kapcsolatok Bizottsági támogatással érkezett.

Szabó Miklós képviselő: Kérdezi, hogy kik az elnevező munkacsoport tagjai.

Dr. Árvay István polgármester: A közterületek elnevezéséről és házszámozás szabályairól szóló önkormányzati rendeletben szerepelnek a munkacsoport tagjai: a polgármester, a Társadalmi Kapcsolatok Bizottság elnöke, a városi főépítész, a Hansági Múzeum igazgatója, a Mosonmagyaróvári Városvédő Egyesület elnöke és a Gazdasági és Városüzemeltetési Bizottság által delegált tag. 12 határozatot hoznak, külön szavaznak. A módosító indítványról szavaznak elsőként *(13 igen, egyhangú).* Majd a módosított előterjesztést bocsátja szavazásra.

*A Képviselő-testület 13 igen (egyhangú) szavazattal az alábbi határozatokat hozta:*

**169/2023. (IX.21.) Kt. határozat**

Mosonmagyaróvár Város Önkormányzat Képviselő-testülete a 9680 helyrajzi számú területet Mária Krisztina utcának nevezi el.

Gondoskodni kell a terület elnevezésének átvezetéséről az ingatlan- és vagyonnyilvántartásban, továbbá a határozatról az érintett hivatalokat és a lakosságot tájékoztatni kell.

Felelős: Dr. Árvay István polgármester

Határidő: 2023. november 30.

**170/2023. (IX.21.) Kt. határozat**

Mosonmagyaróvár Város Önkormányzat Képviselő-testülete a 9694 helyrajzi számú területet Zsigmond király utcának nevezi el.

Gondoskodni kell a terület elnevezésének átvezetéséről az ingatlan- és vagyonnyilvántartásban, továbbá a határozatról az érintett hivatalokat és a lakosságot tájékoztatni kell.

Felelős: Dr. Árvay István polgármester

Határidő: 2023. november 30.

**171/2023. (IX.21.) Kt. határozat**

Mosonmagyaróvár Város Önkormányzat Képviselő-testülete a 9713 helyrajzi számú területet Bethlen Gábor utcának nevezi el.

Gondoskodni kell a terület elnevezésének átvezetéséről az ingatlan- és vagyonnyilvántartásban, továbbá a határozatról az érintett hivatalokat és a lakosságot tájékoztatni kell.

Felelős: Dr. Árvay István polgármester

Határidő: 2023. november 30.

**172/2023. (IX.21.) Kt. határozat**

Mosonmagyaróvár Város Önkormányzat Képviselő-testülete a 9730 helyrajzi számú területet Bocskai István utcának nevezi el.

Gondoskodni kell a terület elnevezésének átvezetéséről az ingatlan- és vagyonnyilvántartásban, továbbá a határozatról az érintett hivatalokat és a lakosságot tájékoztatni kell.

Felelős: Dr. Árvay István polgármester

Határidő: 2023. november 30.

**173/2023. (IX.21.) Kt. határozat**

Mosonmagyaróvár Város Önkormányzat Képviselő-testülete a 9739 helyrajzi számú területet Géza fejedelem utcának nevezi el.

Gondoskodni kell a terület elnevezésének átvezetéséről az ingatlan- és vagyonnyilvántartásban, továbbá a határozatról az érintett hivatalokat és a lakosságot tájékoztatni kell.

Felelős: Dr. Árvay István polgármester

Határidő: 2023. november 30.

**174/2023. (IX.21.) Kt. határozat**

Mosonmagyaróvár Város Önkormányzat Képviselő-testülete a 9747 helyrajzi számú területet Zita királyné utcának nevezi el.

Gondoskodni kell a terület elnevezésének átvezetéséről az ingatlan- és vagyonnyilvántartásban, továbbá a határozatról az érintett hivatalokat és a lakosságot tájékoztatni kell.

Felelős: Dr. Árvay István polgármester

Határidő: 2023. november 30.

**175/2023. (IX.21.) Kt. határozat**

Mosonmagyaróvár Város Önkormányzat Képviselő-testülete a 9757 helyrajzi számú területet Zsófia királyné utcának nevezi el.

Gondoskodni kell a terület elnevezésének átvezetéséről az ingatlan- és vagyonnyilvántartásban, továbbá a határozatról az érintett hivatalokat és a lakosságot tájékoztatni kell.

Felelős: Dr. Árvay István polgármester

Határidő: 2023. november 30.

**176/2023. (IX.21.) Kt. határozat**

Mosonmagyaróvár Város Önkormányzat Képviselő-testülete a 9766 helyrajzi számú területet Mária Terézia utcának nevezi el.

Gondoskodni kell a terület elnevezésének átvezetéséről az ingatlan- és vagyonnyilvántartásban, továbbá a határozatról az érintett hivatalokat és a lakosságot tájékoztatni kell.

Felelős: Dr. Árvay István polgármester

Határidő: 2023. november 30.

**177/2023. (IX.21.) Kt. határozat**

Mosonmagyaróvár Város Önkormányzat Képviselő-testülete a 9772 helyrajzi számú területet Báthory István utcának nevezi el.

Gondoskodni kell a terület elnevezésének átvezetéséről az ingatlan- és vagyonnyilvántartásban, továbbá a határozatról az érintett hivatalokat és a lakosságot tájékoztatni kell.

Felelős: Dr. Árvay István polgármester

Határidő: 2023. november 30.

**178/2023. (IX.21.) Kt. határozat**

Mosonmagyaróvár Város Önkormányzat Képviselő-testülete a 2824/56, 2830 és 2832 helyrajzi számú területeket Vagon utcának nevezi el.

Gondoskodni kell a terület elnevezésének átvezetéséről az ingatlan- és vagyonnyilvántartásban, továbbá a határozatról az érintett hivatalokat és a lakosságot tájékoztatni kell.

Felelős: Dr. Árvay István polgármester

Határidő: 2023. november 30.

**179/2023. (IX.21.) Kt. határozat**

Mosonmagyaróvár Város Önkormányzat Képviselő-testülete a 5043/3 és 5043/4 helyrajzi számú területeket Miklóshalmi utcának nevezi el.

Gondoskodni kell a terület elnevezésének átvezetéséről az ingatlan- és vagyonnyilvántartásban, továbbá a határozatról az érintett hivatalokat és a lakosságot tájékoztatni kell.

Felelős: Dr. Árvay István polgármester

Határidő: 2023. november 30.

**180/2023. (IX.21.) Kt. határozat**

Mosonmagyaróvár Város Önkormányzat Képviselő-testülete a 4783/4, 4783/5 és a 4783/10 helyrajzi számú területeket Bagolyvári útnak nevezi el.

Gondoskodni kell a terület elnevezésének átvezetéséről az ingatlan- és vagyonnyilvántartásban, továbbá a határozatról az érintett hivatalokat és a lakosságot tájékoztatni kell.

Felelős: Dr. Árvay István polgármester

Határidő: 2023. november 30.

21. NAPIRENDI PONT

**Mosonmagyaróvár város közterületein kihelyezett új képfelvevő kamerák jóváhagyása** (előterjesztés csatolva)

Dr. Árvay István polgármester: A Gazdasági és Városüzemeltetési Bizottság tárgyalta az előterjesztést, egyhangúlag támogatta.

Vida István képviselő: Kérdezi, hogy mennyibe kerül a kihelyezés.

Tóth Szabolcs osztályvezető: Árajánlatot kaptak, 3,5 MFt a három helyszín kamerája, és egy átjátszó a mosoni templom tornyába.

Dr. Árvay István polgármester: Szavazásra bocsátja az előterjesztést.

*A Képviselő-testület 13 igen (egyhangú) szavazattal az alábbi határozatot hozta:*

**181/2023. (IX. 21.) Kt. határozat**

1. Mosonmagyaróvár Város Önkormányzat Képviselő-testülete jóváhagyja közterületi kamerák kihelyezését az alábbi helyszíneken: Erzsébet tér (6 db), Duna lakópark játszótér és Akadémia tér (4 db), Fekete István Általános Iskola melletti park (3 db).

2. A Képviselő-testület elrendeli a határozat 1. pontja szerinti új kamerák és helyszínek www.mosonmagyarovar.hu honlapon való közzétételét.

3. A Képviselő-testület felkéri a polgármestert, hogy folytasson egyeztetéseket a Mosoni Nepomuki Szent János Plébániahivatallal, a Plébániatemplom toronyablakára új jelvevő modem felszerelésének jóváhagyása céljából.

4. Mosonmagyaróvár Város Önkormányzat Képviselő-testülete felhatalmazza Mosonmagyaróvár Város Jegyzőjét, hogy a határozat 1. pontja szerinti kiegészítéseket Mosonmagyaróvár Város Önkormányzatának Közterületi Térfigyelő Kamerarendszer Adatkezelési szabályzata 1. számú függelékén átvezesse.

Felelős: dr. Gál Gellért rendészetvezető és Fehérné dr. Bodó Mariann címzetes főjegyző

a 3. pont vonatkozásában dr. Árvay István polgármester

22. NAPIRENDI PONT

**Javaslat ingatlanvásárlásra (Mosonmagyaróvár belterület – 2461/1, 2465/3 és 2466/3 hrsz.)**

(előterjesztés csatolva)

Dr. Árvay István polgármester: A Gazdasági és Városüzemeltetési Bizottság tárgyalta az előterjesztést, egyhangúlag támogatta. Ez a vízimalom épülete Mosonban. Szavazásra bocsátja az előterjesztést.

*A Képviselő-testület 13 igen (egyhangú) szavazattal az alábbi határozatot hozta:*

**182/2023. (IX.21.) Kt. határozat**

1. **Mosonmagyaróvár Város Önkormányzat Képviselő-testülete** hozzájárul ahhoz, hogy a **Korcz Antal József** (lakcím: ...) 1/1 arányú tulajdonát képező **Mosonmagyaróvár belterület 2461/1 hrsz. alatti, kivett gazdasági épület, udvar megnevezésű, 606 m2 térmértékű ingatlan, a Mosonmagyaróvár belterület 2465/3 hrsz. alatti, kivett udvar megnevezésű, 485 m2 térmértékű ingatlan, valamint a Mosonmagyaróvár belterület 2466/3 hrsz. alatti, kivett udvar megnevezésű, 241 m2 térmértékű ingatlan tulajdonjogát az Önkormányzat megszerezze 170.000.000,- Ft ellenérték megfizetése ellenében.**
2. A Képviselő-testület felhatalmazza a **polgármestert az ingatlan adásvételi szerződés megkötésére**, valamint arra, hogy a jogügylet során teljes jogkörben eljárjon, továbbá a szükséges jognyilatkozatokat megtegye.
3. A Képviselő-testület a tulajdonába kerülő Mosonmagyaróvár belterület 2461/1, 2465/3 és 2466/3 hrsz-ú ingatlanokat az üzleti vagyon körébe sorolja.

**Felelős:** Dr. Árvay István polgármester

**Határidő:** 2023. december 31.

23. NAPIRENDI PONT

**Mosonmagyaróvár belterület 5765/2 hrsz. alatti ingatlan a. szántó alrészlet haszonbérleti szerződésének módosítása**

(előterjesztés csatolva)

Dr. Árvay István polgármester: A Gazdasági és Városüzemeltetési Bizottság tárgyalta az előterjesztést, egyhangúlag támogatta. Szavazásra bocsátja a határozati javaslatot.

*A Képviselő-testület 13 igen (egyhangú) szavazattal az alábbi határozatot hozta:*

**183/2023. (IX.21.) Kt. határozat**

1. Mosonmagyaróvár Város Önkormányzat Képviselő-testülete hozzájárul ahhoz, hogy az Önkormányzat kizárólagos tulajdonában lévő, Mosonmagyaróvár belterület 5765/2 helyrajzi számon nyilvántartott, 14 ha 1496 m2 térmértékű, szántó, erdő és rét művelési ágú, mindösszesen 222,23 AK értékű földrészletben fennálló **7 ha 4546 m2 nagyságú, 4. minőségi osztályú, szántó művelési ágú** területrészre vonatkozóan Mosonmagyaróvár Város Önkormányzata (mint haszonbérbeadó) és Dr. Kocsis Gábor (mint haszonbérlő) között 2018. szeptember 28-án aláírt Haszonbérleti szerződés módosításra kerüljön a határozat *melléklete* szerinti tartalommal.
2. A Képviselő-testület felhatalmazza a Polgármestert, hogy az 1) pont szerinti ingatlanrészre vonatkozó haszonbérleti szerződés módosítását aláírja – tekintettel a nemzeti vagyonról szóló 2011. évi CXCVI. törvény vonatkozó rendelkezéseire is –, valamint az ahhoz kapcsolódó és a szükséges intézkedéseket, továbbá jognyilatkozatokat megtegye.

**Felelős:** Dr. Árvay István polgármester

**Határidő:** 2023. október 15.

24. NAPIRENDI PONT

**Javaslat ingyenes vagyonátvételre és jelzálogjog törléséhez való hozzájárulásra**

**(Akadémia Dűlő Projekt Kft.)**

(előterjesztés csatolva)

Dr. Árvay István polgármester: Az Akadémia Dűlő Projekt Kft. által elkészített utak, közművek, közvilágítás átvételéhez és az ezt biztosító jelzálogjog törléséhez kapcsolódóan van szükség az előterjesztésre. A Gazdasági és Városüzemeltetési Bizottság tárgyalta, egyhangúlag támogatta. Szavazásra bocsátja az előterjesztést.

*A Képviselő-testület 13 igen (egyhangú) szavazattal az alábbi határozatot hozta:*

**184/2023. (IX.21.) Kt. határozat**

1. Mosonmagyaróvár Város Önkormányzat Képviselő-testülete hozzájárul ahhoz, hogy az **Akadémia Dűlő Projekt Korlátolt Felelősségű Társaság** (székhelye: 9200 Mosonmagyaróvár, Vízpart utca 59., cégjegyzékszáma: 08-09-031058, adószáma: 26766872-2-08, képviseletében: dr. Kocsis Gábor ügyvezető) beruházásában megvalósult, Mosonmagyaróvár Város Önkormányzata tulajdonában álló, Mosonmagyaróvár belterület 9390/1 és 9390/41 hrsz. alatt nyilvántartott ingatlanokon végzett infrastrukturális beruházás részét képező úthálózat, közvilágítás hálózat, valamint a közműfejlesztés körében kiépített szennyvíz és ivóvízvezeték hálózat, vezetékes földgáz és telekommunikációs hálózat térítésmentesen az Önkormányzat tulajdonába kerüljön. Az ingyenes vagyonátvételhez kapcsolódó esetleges ÁFA-befizetési kötelezettség az átadó Kft.-t terheli. A Képviselő-testület hozzájárulását azzal a felétellel adja, hogy a beruházással érintett út és járda forgalomba helyezéséről szóló hatósági engedély rendelkezésre áll.
2. Az 1. pontra való tekintettel, a Képviselő-testület végleges, feltétlen és visszavonhatatlan hozzájárulását adja ahhoz, hogy az Önkormányzat javára **80.500.000.-Ft,** azaz nyolcvanmillió-ötszázezer forint és járulékai erejéig bejegyzett **jelzálogjog, valamint elidegenítési és terhelési tilalom** az ingatlan-nyilvántartásból **törlésre kerüljön az Akadémia Dűlő Projekt Korlátolt Felelősségű Társaság tulajdonában álló Mosonmagyaróvár belterület 9390/12, 9390/13, 9390/14, 9390/15 és 9390/16 hrsz-ú kivett beépítetlen terület megnevezésű ingatlanok** tekintetében.
3. A Képviselő-testület felhatalmazza a Polgármestert az ingyenes vagyonátadásra vonatkozó szerződés aláírására.
4. A Képviselő-testület felhatalmazza a Polgármestert, hogy a jelzálogjog törléséhez szükséges nyilatkozatot aláírja, feltéve, hogy az 1. pont szerinti vagyonátvételre vonatkozó szerződés a felek részéről aláírásra került.
5. A Képviselő-testület felkéri a Polgármestert, hogy a testület döntéséről a határozati kivonat egy példányának megküldésével az Akadémia Dűlő Projekt Korlátolt Felelősségű Társaságot értesítse.
6. A Képviselő-testület felkéri a Polgármestert, hogy a Városüzemeltető és Fenntartó Kft.-t a határozati kivonat egy példányának, valamint az Ingyenes vagyonátadási megállapodás egy példányának megküldésével értesítse az átvételre kerülő beruházás további kezelése miatt.
7. A Képviselő-testület felkéri a Polgármestert, hogy az AQUA Kft.-t a határozati kivonat egy példányának megküldésével értesítse.

**Felelős:** Dr. Árvay István polgármester

**Határidő:** 2023. október 30.

25. NAPIRENDI PONT

**Belterületbe vonás iránti kérelem (Mosonmagyaróvár külterület 0354/1, 0354/2, 0354/2/A, 0354/2/B, 0354/3, 0354/3/A hrsz.)**

(előterjesztés csatolva)

Dr. Árvay István polgármester: A Gazdasági és Városüzemeltetési Bizottság és a Pénzügyi és Ügyrendi Bizottság tárgyalta az előterjesztést, és egyhangúlag támogatták.

Szabó Miklós képviselő: Jelzi, hogy számára nem derül ki egyértelműen a rajzból, hogy ez a terület pontosan hol van.

Dr. Árvay István polgármester: A lőtér felé, a víztorony közelében egy háromszög alakú terület.

Szabó Miklós képviselő: Kérdezi, hogy miért kell belterületbe vonni?

Dr. Árvay István polgármester: A Lajta-Hanság Zrt. a tulajdonosok nevére vette meg ezt a területet. A tulajdonos fia megörökölte, a cég visszakéri, mert biztosítéki jelzálogjog volt rá bejegyezve. Magánszemély a Kft-nek így nem tudja visszaadni. Belterületbe kell vonni, hogy elveszítse aranykorona értékét, akkor tudják visszaadni. Rendeltetése nem változik. Szavazásra bocsátja az előterjesztést.

*A Képviselő-testület 13 igen (egyhangú) szavazattal az alábbi határozatot hozta:*

**185/2023. (IX.21.) Kt. határozat**

1. Mosonmagyaróvár Város Önkormányzat Képviselő-testülete hozzájárul és kezdeményezi a Mosonmagyaróvár külterület 0354/1 helyrajzi számú, 6062 m2 térmértékű, legelő megnevezésű, a 0354/2 helyrajzi számú, 7124 m2 térmértékű, legelő megnevezésű, a 0354/2/A helyrajzi számú, 308 m2 térmértékű, kút megnevezésű, a 0354/2/B helyrajzi számú, 10 m2 térmértékű, víztorony megnevezésű, a 0354/3 helyrajzi számú 7207 m2 térmértékű, legelő megnevezésű, valamint a 0354/3/A helyrajzi számú, 17 m2 térmértékű, hidroforház megnevezésű ingatlanok belterületbe vonását mezőgazdasági termékek tárolására, feldolgozására szolgáló épületek létesítése, mezőgazdasági szolgáltatás épületeinek elhelyezése céljából, egyúttal hatályon kívül helyezi a 275/2022. (XII.15.) Kt. határozatot.
2. A Képviselő-testület felhatalmazza a Polgármestert, hogy az 1) pont szerinti ingatlanok belterületbe vonásával kapcsolatos eljárás során a Győr-Moson-Sopron Vármegyei Kormányhivatal Földhivatali Főosztály Ingatlan-nyilvántartási Osztály 2. előtt teljes jogkörben eljárjon, és valamennyi nyilatkozatot megtegyen.
3. A Képviselő-testület megállapítja, hogy a belterületbe vonáshoz kapcsolódó költségek Önkormányzat felé történő megtérítésére a kérelmező Preiner Krisztián (lakcíme: ...) kötelezett.
4. A Képviselő-testület felhatalmazza a Polgármestert, hogy az 1) pont szerinti belterületbe vonáshoz kapcsolódó teljes költségviselésre vonatkozó megállapodást a kérelmezővel megkösse.
5. A Képviselő-testület felkéri a Polgármestert, hogy a testület döntéséről a határozati kivonat egy példányának megküldésével a kérelmezőt értesítse.
6. A Képviselő-testület felkéri a Polgármester, hogy Mosonmagyaróvár Város Önkormányzat Képviselő-testületének 2/2023. (II.17.) önkormányzati rendeletén a belterületbe vonás költségével és megtérítésével kapcsolatos előirányzat módosítást vezesse át a kötelező feladatok javára, mely átvezetés a rendelet következő mellékleteit érinti: 1., 2.,4., 7., 10., 13., 17. mellékletek.

**Felelős:** Dr. Árvay István polgármester

**Határidő:** 2023. október 30. a *4) és 5) pont vonatkozásában*

2023. december 31. a *2)* és 6) *pont vonatkozásában*

26. NAPIRENDI PONT

**Önkormányzati ingatlanok értékesítésre történő kijelölése versenytárgyalás útján**

(előterjesztés csatolva)

Dr. Árvay István polgármester: A Gazdasági és Városüzemeltetési Bizottság tárgyalta az előterjesztést, és egyhangúlag támogatta. A Családok Átmeneti Otthona kereste meg az Önkormányzatot, ők már korábban hoztak létre kiszálló önkormányzati lakásokat. Most van egy pályázat, amiben ingatlanvásárlásra is fedezetet nyújtanak és szeretnének ezzel élni, ezen alakítanának ki kettő új kiszálló lakást. Javasolja a kijelölésüket, tekintettel arra, hogy a versenytárgyalásokon bárki nyerhet.

Szabó Miklós képviselő: Kérdezi, hogy ők már egy elnyert pályázattal rendelkeznek-e. Mert, ha meghirdetik a licitet, annak van egy átfutási ideje.

Dr. Árvay István polgármester: Szándéknyilatkozat is elég nekik, amelyben kijelentik a döntés után, hogy értékesíteni kívánják az ingatlanokat, ezzel a pályázatot már be tudják nyújtani.

Szabó Miklós képviselő: Attól tart, hogy így konzerválják azt a helyzetet, ami ott van.

Dr. Árvay István polgármester: Az előző háromnál voltak kinn helyszínen, az egy jelentős minőségi ugrás volt. Szavazásra bocsátja az előterjesztést.

*A Képviselő-testület 13 igen (egyhangú) szavazattal (minősített többséggel) az alábbi határozatot hozta:*

**186/2023. (IX.21.) Kt. határozat**

1. Mosonmagyaróvár Város Önkormányzat Képviselő-testülete versenytárgyalás útján történő értékesítésre jelöli ki Mosonmagyaróvár Város Önkormányzat kizárólagos tulajdonában található alábbi, beköltözhető lakás ingatlanokat a határozat *1-2. melléklete* szerinti hirdetményekben rögzített feltételekkel:
2. Mosonmagyaróvár, **Szent István király út 78. földszint 9.** szám, 2366/1/A/9 hrsz. alatti, 37 m2 térmértékű lakást. Az ingatlan forgalmi értéke **bruttó 14 700 000,- Ft.**
3. Mosonmagyaróvár, **Szent István király út 136. földszint 4.** szám, 2439/1/A/4 hrsz. alatti, 35 m2 térmértékű lakást. Az ingatlan forgalmi értéke **bruttó 12 400 000,- Ft.**
4. A Képviselő-testület felkéri a Polgármestert, hogy a testület döntéséről a Movinnov Kft.-t értesítse.
5. A Képviselő-testület felkéri a Polgármestert, hogy a licitálás lebonyolítására létrehozandó bizottság tagjait és levezető elnökét megbízza.
6. A Képviselő-testület felhatalmazza a Polgármestert, hogy a licitálás (árverés) nyertes ajánlattevőjével a határozat melléklete szerinti Hirdetményekben foglaltaknak megfelelő adásvételi szerződést megkösse, a jogügylet során teljes jogkörben eljárjon, továbbá valamennyi jognyilatkozatot megtegyen.

**Felelős:** Dr. Árvay István polgármester

Pollhammer Jenő ügyvezető (MOVINNOV Kft.)

**Határidő:** folyamatos, legkésőbb 2024. március 31.

27. NAPIRENDI PONT

**Alapítvány támogatása**

(előterjesztés csatolva)

Dr. Árvay István polgármester: A Pénzügyi és Ügyrendi Bizottság tárgyalta az előterjesztést és egyhangúlag elfogadásra javasolja. Szavazásra bocsátja a határozati javaslatot.

*A Képviselő-testület 13 igen (egyhangú) szavazattal az alábbi határozatot hozta:*

**187/2023. (IX.21.) Kt. határozat**

1. Mosonmagyaróvár Város Önkormányzat Képviselő-testülete hozzájárul, hogy az Önkormányzat 2023. évi költségvetésében megnevezett választókerületi keret-támogatás terhére "A ZENEOKTATÁSÉRT" Alapítvány részére a Mosonyi Mihály Zenei Alapfokú Művészeti Iskola javára történő hangszervásárláshoz, hangszerek karbantartásának és beállításának költségeihez való hozzájárulásra 30.000 Ft kerüljön kifizetésre.
2. Támogatási szerződés kizárólag azon alapítvánnyal kerül megkötésre, amely átlátható szervezetnek minősül.

Felelős: Dr. Árvay István polgármester

Határidő: folyamatos 2023. december 31-ig

28. NAPIRENDI PONT

**Tájékoztató pótelőirányzatokról 2023. április 1-jétől 2023. augusztus 31-ig terjedő időszakra vonatkozóan**

(előterjesztés csatolva)

Dr. Árvay István polgármester: A Pénzügyi és Ügyrendi Bizottság tárgyalta az előterjesztést és egyhangúlag elfogadásra javasolja. Szavazásra bocsátja a határozati javaslatot.

*A Képviselő-testület 13 igen (egyhangú) szavazattal az alábbi határozatot hozta:*

**188/2023. (IX.21.) Kt. határozat**

Mosonmagyaróvár Város Önkormányzat Képviselő-testülete az Önkormányzat részére 2023. április 1. – 2023. augusztus 31. közötti időszakban folyósított pótelőirányzatokról szóló tájékoztatót az előterjesztésben foglaltak szerint elfogadja.

29. NAPIRENDI PONT

**Beszámoló lejárt határidejű határozatok végrehajtásáról és tájékoztató átruházott hatáskörben hozott bizottsági döntésekről**

(előterjesztés csatolva)

Dr. Árvay István polgármester: Az előterjesztést bizottsági tárgyalást nem igényelt. Szavazásra bocsátja a határozati javaslatot.

*A Képviselő-testület 13 igen (egyhangú) szavazattal az alábbi határozatot hozta:*

**189/2023. (IX.21.) Kt. határozat**

Mosonmagyaróvár Város Önkormányzat Képviselő-testülete megtárgyalta és elfogadja a 2022. december 1. – 2023. július 31.között hozott lejárt határidejű határozatok végrehajtásáról szóló beszámolót, továbbá az átruházott hatáskörben hozott bizottsági döntésekről szóló tájékoztatót.

Dr. Árvay István polgármester: Megköszönte a részvételt, a Képviselő-testület nyilvános ülését 14:35 órakor bezárta.

A Képviselő-testület zárt ülésen folytatta munkáját.

K.m.f.

Dr. Árvay István Fehérné dr. Bodó Mariann

polgármester címzetes főjegyző